CEYE บวก 3% โบรกมองกำไรปีนี้ 45 ลบ. รับเม็ดเงินโฆษณาฟื้นหลัง “โควิด” คลี่คลาย
CEYE วิ่งเกือบ 3% โบรกฯมองกำไรปี 65-66 โตเกิน 50% รับเม็ดเงินโฆษณาฟื้นหลังสถานการณ์ “โควิด” คลี่คลาย หนุนรายได้ขยายตัวต่อเนื่อง
CEYE วิ่งเกือบ 3% โบรกฯมองกำไรปี 65-66 โตเกิน 50% รับเม็ดเงินโฆษณาฟื้นหลังสถานการณ์ “โควิด” คลี่คลาย หนุนรายได้ขยายตัวต่อเนื่อง
25 พ.ค. 2565

ผู้สื่อข่าวรายงานว่า ราคาหุ้น บริษัท ตาชำนิ จำกัด (มหาชน) หรือ CEYE ณ เวลา 14:37 น. อยู่ที่ระดับ 5.45 บาท บวก 0.15 บาท หรือ 2.83% สูงสุดที่ระดับ 5.55 บาท ต่ำสุดที่ระดับ 5.30 บาท ด้วยมูลค่าการซื้อขาย 75.75 ล้านบาท

บล.เคทีบีเอสที ระบุในบทวิเคราะห์ก่อนหน้านี้ว่า CEYE เป็นผู้นำการให้บริการการผลิตสื่อโฆษณาผลิตภาพนิ่งและภาพเคลื่อนไหวแบบครบวงจร มีประสบการณ์มายาวนานกว่า 30 ปี และมีผลิตถัณฑ์ที่หลากหลายนำเสนอให้กับลูกค้าในแบบ one stop service ซึ่งถือว่าเป็นจุดแข็งเหนือคู่แข่ง
รวมถึงจากการทำงานร่วมกับทั้งเอเจนซี่ และลูกค้าเจ้าของผลิตภัณฑ์มาอย่างยาวนาน ทำให้บริษัทมีสายสัมพันธ์ที่ดีและได้รับความไว้วางใจจากลูกค้ามาอย่างต่อเนื่อง ซึ่งส่งผลให้บริษัทสามารถเพิ่มสัดส่วนรายได้จากบริการใหม่ ๆ ให้แก่ลูกค้า ทำให้บริษัทมีโอกาสในการเติบโตอย่างต่อเนื่อง
พร้อมประเมินกำไรสุทธิปี 65-66 อยู่ที่ 45 ล้านบาท (+57% จากปีก่อน) และ 69 ล้านบาท (+55% จากปี 65) สาเหตุจากการฟื้นตัวของเศรษฐกิจหลังจากการระบาดของโควิด-19 ส่งผลให้เม็ดเงินโฆษณาฟื้นตัว ทำให้เราคาดว่ารายได้ของบริษัทจะปรับตัวได้ดีขึ้น ซึ่งจะส่งผลดีต่ออัตรากำไรขั้นต้นและค่าใช้จ่ายในการขายและบริหาร เนื่องจากค่าใช้จ่ายหลักของบริษัทเป็นส่วนของต้นทุนคงที่จากเงินเดือนพนักงาน